
			O Cocotibur é produto da imaxinación bulideira dun neno, Artai Rei Alvite, que fantasiaba coa existencia dun ser metade quenlla, metade crocodilo. Unha criatura acuática de ás e cairos afiados, que sucaba ríos e mares, e habitaba na escuridade das súas furnas.

			Outros seres fantásticos semellantes foron e son imaxinados e festexados no norte de Portugal e na Galiza, como acontece coa Coca, en Monçao, Redondela e Betanzos. A lenda conta que a tarasca monstruosa chegaba polo mar e devoraba as mozas da vila. En Monçao vivía no río Miño; en Redondela, na Ría de Vigo.

		

	
		
			Capítulo 1

			Ían dar as doce en punto cando comezaron a repenicar as campás da igrexa parroquial de Redondela tocando a rebato. O sancristán batía nelas apresuradamente convocando os veciños da vila por algunha situación excepcional. Era o xeito que tiña de congregalos para transmitirlles asuntos importantes. Foron achegándose, curiosos, os habitantes dos arredores. Pouco despois cesaron as badaladas e o párroco, don Andrés Quintela, despois de botar un breve responso, deulle a palabra ao alcaide maior, que con rostro serio subiu ao púlpito e se dirixiu aos presentes:

			—Faltan da súa morada tres raparigas que moitos de vós seguramente coñecedes. Trátase de Dores, Milagres e Mariña. Son veciñas das parroquias de Cedeira e Reboreda. Ninguén sabe nada delas dende hai máis de dous días; imos organizar varias cuadrillas para buscalas polos arrabaldes. Todos aqueles que queirades axudar falade co alguacil que vai estar á fronte da partida. Calquera información que poidades achegar sobre o seu paradoiro será de grande axuda –berrou don Rodrigo Leizán tentando sobrepoñerse aos murmurios que enchían a nave central da igrexa–. Por certo –proseguiu–, os seus achegados cren que alguén as furtou contra a súa vontade. As últimas persoas que chegaron a velas, pouco antes de esvaecérense, describíronlle ao abade que Dores levaba unha capa ampla con capuz escarlata e Milagres, manto e saia cintada de cor azul. De Mariña nada se sabe, agás que ía casar decontado.

			A mala nova espallouse coma un andazo e inevitablemente a pantasma dos saqueos normandos e almorábides regresou con forza. Os maiores rememoraban aínda vellas historias sobre os piratas que, ante a incapacidade defensiva da vila, se instalaban placidamente nas proximidades para logo acometer saqueos periódicos en terra firme na procura de todo tipo de botíns, incluídos homes, mulleres e nenos que capturaban como escravos.

			A maior parte das aldeas da bisbarra apoiaron incondicionalmente aquela batida cos recursos que tiñan ao seu alcance. Era unha tarefa solidaria que tan só requiría posuír un chisco de empatía para implicarse e participar nela do mellor xeito posible. Aos poucos a busca foise relaxando e aquela nova que fixera tremer os alicerces da comunidade foi esmorecendo a pasos axigantados; os únicos que reivindicaban a súa continuidade eran os achegados das mozas que, desesperados, suplicaban entre bágoas que non as abandonasen á súa sorte.

			Despois de varias procuras infrutuosas, cando todo estaba a piques de paralizarse e perderse na memoria, unha rapaza chamada Remedios, filla dun cabaleiro acomodado, desapareceu en estrañas circunstancias. Automaticamente, a maquinaria que retardara devagar a marcha das pescudas comezou a funcionar a un ritmo frenético e incesante. A vila converteuse nun fervedoiro, entre outras cousas porque don Tirso de Mougás, o pai de Remedios, ofrecía unha suculenta gratificación a todo aquel que puidese achegar información sobre o paradoiro da nena. 

			Entón comezaron a circular embustes e trolas que o único que perseguían era facerse cun belisco da recompensa. Pero o cabaleiro foi implacable coa mentira, ameazando coas levas os cidadáns que faltasen á verdade. A partir de aí as testemuñas deixaron de contarse por centos e pasaron a ser apenas catro ou cinco, moi vagas e imprecisas todas elas. Coincidían, iso si, en que o día do infortunio Remedios ía vestida con tecidos finos de Cambrai.

			A mesnada de Tirso de Mougás estableceuse na vila e aquela confusión e desorganización inicial mudou por outra disposición táctica moito máis seria e meticulosa. Barallábanse todo tipo de hipóteses e non se descartaba ningunha opción por desatinada que fose. Pero a rutina diaria e a falla de pistas que estimulasen o interese acabaron por pasar novamente factura, e o asunto foi caendo na desidia e o desleixo.

			Don Tirso resistíase a abandonar, así que botou man dos seus aforros para pagarlles unha soldada aos homes que participasen na busca da súa filla. Non podía ser que catro rapazas desaparecesen da vila por arte de maxia, tiña que haber unha explicación lóxica.

			Foi entón cando dunha aldea da outra beira do mar chegaron novas de que dúas irmás desapareceran subitamente. Aquel estraño caso estaba tomando unha nova dimensión. Varias embarcacións comezaron unha busca por determinados lugares da ría de Vigo. Fátima e Sol eran os nomes destas últimas mozas que, sen deixar rastro, desapareceran da face da terra.

			As meniñas raptadas eran máis ou menos da mesma idade, agás Mariña, que xa estaba preparando os esposorios para casar con Xan Hermida, un mariñeiro da confraría de San Xoán de Redondela que comezou a implicarse de xeito obsesivo nas pescudas. Mariña era a súa namorada, a muller da súa vida, e non pararía ata atopala.

			[image: ]

		

	
		
			Capítulo 2

			Algúns familiares das raparigas desaparecidas aceptaron a oferta de don Tirso de Mougás, xa que era un xeito de seguir coa procura sen renunciar a uns ingresos mínimos cos que ir tirando. Estaban todos cosidos por un fío da mesma cor: a inocencia das cativas. Xan Hermida deixou o seu traballo e aceptou tamén aquel ofrecemento, movido por un sentimento intenso e profundo que, segundo o párroco don Andrés, era sufrido e servizal:

			O amor é sufrido, é servizal; o amor non ten envexa, non ten fachenda, non se ensoberbece; non é malcriado, non busca a súa comenencia, non se alporiza, non garda malicia; non simpatiza coa inxustiza, senón que goza coa verdade. Desculpa sempre, fíase sempre, agarda sempre, atura sempre. (1 Corintios 13: 4-7)

			O amor sempre atopa un camiño. O amor, sempre o amor, non hai outra cousa máis que o amor.

			Artellaron un plan que consistía en establecerse en todas as aldeas da contorna, dividíndose por parellas ata abarcar toda a bisbarra. Debían hospedarse como peregrinos que, cansos da viaxe, buscaban un lugar onde recuperarse durante uns días para proseguir en pouco tempo o seu camiño. Logo tiñan que prestar atención a todo canto se movía ao seu redor, aos chismes, ás murmuracións, a calquera cousa susceptible de ser anómala, estraña ou irregular. Debían espreitar con disimulo. Pero para iso tiñan que ser capaces de integrarse na veciñanza, mesturarse con ela sen levantar sospeitas nin receos. Tamén había algo moi importante que xogaba na súa contra: o tempo. Dispoñían tan só de sete días, pois transcorrida unha semana deberían volver encontrarse alí mesmo, onde estaban nese preciso instante, na igrexa de Santiago, en Redondela.

			Puxéronse mans á obra e partiron cara ás localidades asignadas. Os custos corrían por conta de don Tirso, que non escatimaba en gastos porque sabía que estaba xogando a derradeira carta para atopar a súa filla.

			Remedios de Mougás era unha moza esvelta que tiña o cabelo negro e rizado, os ollos verdes e unha mirada intensa e cativadora. Imitábase moito a súa nai, que morrera en estrañas circunstancias durante o parto, e da que, por certo, herdou o nome e o encanto. Dende aquela pasou a ser o ollo dereito do seu pai, que miraba reflectida nela a súa dona. Cada vez que Remedios acadaba algún obxectivo previamente planeado, el asentía coa cabeza, nun xesto de aprobación e orgullo. Estaba claro que Tirso de Mougás non pararía ata atopar a súa filla, viva ou morta, onde queira que estivese.

			A Xan tocoulle como compañeiro un mozo chamado Cosme, xuntos debían indagar nas parroquias de Cangas algunha pista que deitase luz sobre a desaparición das últimas rapazas: Fátima e Sol. Todo era moi estraño, pensaba mirando ao lonxe, a bordo dunha pequena embarcación na que cruzaban a ría. Como era posible que en tan pouco tempo se extraviasen as vidas e os corpos de seis mozas? Parecía cousa do demo. 

			O mar estaba en calma. A auga batía mainamente no casco da chalana. Ao pouco divisaron o areal da vila. O barqueiro aproximou o bote á terra, logo desembarcou, amarrou a embarcación e axudounos a baixar. Botaron os seus fardos ao lombo e despois de despedirse dirixíronse cara a unhas casas espalladas.

			Cosme era moi novo e pouco falador. En realidade, nunca o escoitara dicir nin pío, pensou Xan mirando de esguello o seu compañeiro.

			Nuns minutos entraron na aldea e sentíronse observados polos veciños, que cesaban as súas tarefas para examinar con curiosidade os forasteiros. Agás os nenos que, alleos aos receos dos maiores, continuaban xogando e correndo dun lado para outro. Por fin, saíulles ao paso un home forte e rexo que preguntou con voz rouca:

			—Que andades a facer por aquí?

			—Imos camiño de Santiago –contestou Xan–. Estamos cansos e precisamos recuperar forzas. Non saberá vostede dunha fonda onde poidamos hospedarnos?

			—A única pousada que hai na vila está naquel outeiro –contestou xirando a cabeza cara a arriba e atravesando logo cunha mirada hostil os acabados de chegar.

			Despedíronse dándolle as grazas e enfilaron aquela costa. Cando chegaron, a porta estaba medio aberta. Unha placa pendurada dun ferro indicaba con letras gravadas o nome do aloxamento: Balcón do Rei. Unha muller grosa cun mandil atado ás costas atendeunos tras dun mostrador. Relearon durante uns minutos ata que acordaron un prezo. Tiveron que pagar unha parte por adiantado e logo aquela pandorca entregoulles unha chave grandeira indicándolles o cuarto onde se habían de hospedar. Intentaron acomodarse naquel espazo reducido. Só había unha cama e, fronte á xanela, un balde cheo de auga, un tanque e unha almofía. Xan propuxo un acordo sobre a repartición da estancia por quendas:

			—Podemos facer unha rolda sucesiva de uso do catre –suxeriu.

			A continuación, e ante o silencio do seu compañeiro, déuselle por preguntar:

			—Nunca falas? Comeuche a lingua o gato?

			—No-no-non é-é é-na-na-naa-daa-doo-a-doo pa-pa-ra min fa-fa-falar –acadou a dicir finalmente o pobre

			—Meu Deus! 

			Cosme era zarabeto. Tatexaba como unha carraca. Tiña o padal fendido e escapáballe o aire pola nariz, non era capaz de pronunciar. Seica era unha anomalía de nacemento.

			—Estámosche bos!

			Xan estaba apesarado e decidiu tomar as rédeas, entre outras cousas porque non había outra opción. E non era un menosprezo cara a Cosme, non. Pero se el non se poñía á fronte das pescudas, non ían sacar nada en limpo e aquela viaxe non valería máis que para perder o tempo.

			Aos poucos foron afacéndose á vida da aldea, que maioritariamente vivía da pesca, con artes moi

